**Қоңыр Мухатаева**

әл-Фараби атындағы Қазақ ұлттық университеті, Журналистика факультеті,

«Баспагерлік-редакторлық және дизайнерлік өнер» кафедрасының доценті, ф.ғ.к.

[tantal.km@mail.ru](mailto:tantal.km@mail.ru).

**Отандық ақпарат саласы және Ұлттық мемлекеттік кітап палатасы**

Еліміз егемендікке қол жеткізген соң ұлттық кітап ісінің дамуында жаңа кезең басталды. Қазақ кітабы жаңа Қазақстанның қалыптасуы мен дамуына үлкен үлес қосты.Жаңа кезеңде баспалар жекеменшікке өтіп, репертуар қалыптастыруда еркін жолға түсті, бір сөзбен айтқанда демократиялық бағытта дамыды .Жетістіктер мен біраз кемшіліктерді айта отырсақ та, жалпы баспа ісінің дамуын ТМД елдерімен салыстара зерттесек, біз де көштен қалмай келе жатқанымызды көруге болады.Кітап басылымы жағынан Ресей, Украина,Беларусь мемлекеттерінен кейін келсек, мерзімді басылым жағынан үшінші қатарға орналасып қалатын жылдарымыз бар екен [1]. Бүгінгі күнде Қазақстанда кітап шығаруды жетілдіруде жаңа ереже қабылданатыны туралы талқылаулар болып жатыр.Ол әрине заман талабы, қоғамға қызмет ететін кітап әркез даму, іздену жолында болуы керек. Қандай нәтижелер беретіні, әрине келешек көрсетеді.Ендігі айтайын деп отырғанымыз қай заманда болса да, баспа және ақпараттық қызметтер саласының ғылыми орталығы болып келе жатқан, Мемлекеттік Баспасөз мұрағатын сақтап отырған Қазақстан Республикасының Ұлттық мемлекеттік кітап палатасы мен баспалар арасындағы байланыс, ақпарат саласын, баспа ісін дамытудағы Кітап палатасының рөлі туралы болмақ.

Республикада баспа ісімен айналысатын барлық мекемелер, баспалар Ұлттық мемлекеттік кітап палатасымен тығыз қарым -қатынаста еңбек етіп келеді. Барлық баспа ісімен айналысатын мекемелер Кітап палатасында басылымдарына халықаралық стандартты тіркеу нөмірін алу үшін тіркеледі, әр баспаға халықаралық код белгіленіп, баспамен жұмыс істелінеді. 2022 жылғы Кітап палатасының базасында тұрған мәлімет бойынша Қазақстанда 240 баспа және баспа ісімен айналысатын мекемелер тіркелген.

Оның ішінде дәстүрлі (101), ЖОО баспалары (50), баспаханалар мен полиграфиялық кәсіпорындар баспалары (25), мемлекеттік мекемелердің баспалары (9), ғылыми-зерттеу мекемелерінің баспалары (15), қоғамдық ұйымдар мен қайырымдылық қор баспалары (4) және т.б. түрлері бойынша жіктелінеді.

Қазақстан Республикасы баспасөзі 2022 жыл: статистикалық жинағының мәліметі бойынша 2022 жылы таралымы 10 млн. 037 мың 790 дананы құрайтын 4044 кітап және кітапшалар атауы тіркелген. 2022 жылы Кітап палатасына кітап өнімдерімен қатар баспа өнімдерінің басқа да түрлері келіп түскен: 328 атаулы журнал басылымдары (2399 нөмір). Шыққан журналдар санын 2021 жылмен салыстырғанда 66 атауға (-5,9 %) кеміген, номері 329 санға азайған. Себебі кейбір журналдар әр түрлі себептермен жабылып қалған, кейбірі ғаламторлық сайт ашып алған, сол себептен журнал таралымы азайған. 577 атаулы газет басылымдары (29219 нөмір), 80 атаулы бейнелеу өнері басылымдары, 30 атаулы ноталық басылымдар, 44 атаулы картографиялық басылымдардың міндетті даналары келіп түскен екен [2].

Мына төмендегі кестеден соңғы екі жылдағы баспа өнімдерінің Кітап палатасына келіп түскен міндетті даналары бойынша берілген мәліметімен таныса отырып, аздаған өзгерістер болып тұратынын көруге болады.

2022, 2021 жылдары шыққан баспа өнімдері

|  |  |  |  |  |  |  |
| --- | --- | --- | --- | --- | --- | --- |
| *Мерзімсіз басылымдар* | | | | | | |
| Басылым түрі | Басылым  саны | | Таралымы  мың дана | | Көлемі (мың) | |
|  | 2022 | 2021 | 2022 | 2021 | 2022 | 2021 |
| Кітаптар мен кітапшалар | 4044 | 5197 | 10037,36 | 12561,66 | 93035,61 | 111962,87баспа өнімдерінің даму бағытын |
| Оның ішінде:  Электрондық кітап | 342 | 91 | 381,43 | 32,41 | - | 204,58 |
| Карталар | 44 | 32 | 73,00 | 15,16 | 260,50 | 15,24 |
| Бейнелеу басылымдар | 80 | 100 | 412,69 | 544,48 | 3536,31 | 5015,09 |
| Нота басылымдары | 30 | 42 | 60,58 | 20,75 | 659,85 | 568,63 |
| *Мерзімді басылымдар* | | | | | | |
|  | Басылым  саны | | Нөмірлер  саны | | Жылдық таралым (мың дана) | |
|  | 2022 | 2021 | 2022 | 2021 | 2022 | 2021 |
| Жорналдар | 328 | 394 | 2399 | 2728 | 32052,72 | 41690,94 |
| Газеттер | 577 | 588 | 29219 | 29816 | 1319140,22 | 290773,14 |

Сондай-ақ, Қазақстанда мемлекеттік тапсырыс бойынша «Мәдениет және өнер саласындағы бәсекелестікті жоғарылату, қазақстандық мәдени мұраны сақтау, зерделеу мен насихаттау және мұрағат ісінің іске асырылу тиімділігін арттыру» бағдарламасы аясында «Әдебиеттің әлеуметтік маңызды түрлерін сатып алу, басып шығару және тарату» кіші бағдарламасы бойынша ҚР Мәдениет және спорт министрлігінің қолдауымен 2022 жылы 184 кітап жарық көріпті. Бұл көрсеткіш 2021 жылмен салыстырғанда 8 атауға артқан десек те, мемлекеттік тапсырыспен шығатын кітаптардың саны аз, көбейту мүмкіншілігін қарастырса құба -құп болар еді.

Міне, осылай Қазақстан баспа өнімдерінің бас есебін шығарып, библиография саласының дамуында үлесі бар осы салада жемісті еңбек етіп, баспа және баспа ісімен айналысатын мекемелермен қоян-қолтық еңбек етіп келе жатқан жетекші ұйымдардың бірі - Қазақстан Республикасы Ұлттық мемлекеттңк кітап палатасы болып табылады.

Қазақстан Республикасы Ұлттық мемлекеттік кітап палатасы дербес мекеме болып құрылған 1937 жылдан бастап, үкімет қаулысына сәйкес республикадан шығатын әрбір баспа өнімінің міндетті түрде жіберілуге тиісті тегін данасын алып отырады [3]. Себебі Кітап палатасының барлық жұмысы осы міндетті түрде тапсырылатын баспа өнімдерін (кітап,газет, журнал, плакаттар, ноталық шығармалар т.б.) дер кезінде жіберіліп отыруына тікелей байланысты [4]. Кітап палатасына келіп түскен баспа шығармаларына "міндетті дана" деген белгі-штамп соғылып, мемлекеттік тіркеуден өтеді. Одан әрі басылымдарды статистикалық есепке алу, баспасөз шежіресіне енгізу, орталықтандырылған анықтама каталогтар жасау жұмысы жүргізіледі. Келіп түскен осы баспа өнімдерін қабылдап алғаннан кейін Кітап палатасының басты жұмысының бірі – баспа шығармаларының жинақталған библиографиясын жасау.

Қазақстан баспасөз библиографиясының қолға алынуы туралы тарихқа көз салсақ, 1920 жылы 30 маусымда белгіленген библиография ісін Оқу ағарту халық комиссариатына беру туралы декреттің шығуымен байланысты болған. Осы декреттің негізінде Қазақстанның сол кездегі астанасы Қызылордада 1927 жылы Республикалық кітап палатасы құрылады. Міне, сол кезден бастап Кітап палатасы алғаш библиографиялық ұйымдастыру жұмысын бастаған. Бірақ жаңадан басталған Кітап палатасының жұмысына, оның маңызына мән беріп, ол кітапхана емес, қазақ баспасөзінің тарихын жасайтын мекеме деп қарамай, болашағына көз жібере қоймағандықтан болар, ол жұмысты кітапханалар атқарады деген тұжырыммен Қазақстан Орталық Атқару Комитетінің 1931 жылғы 12 наурыздағы қаулысы бойынша, Республикалық кітап палатасы таратылып, оның қорындағы барлық баспасөз өнімі республикалық көпшілік кітапханасына тапсырылады. Осылайша жаңадан ғана жүйелі түрде жұмысын бастап келе жатқан библиография саласы өз жұмысын тоқтатады. «Библиография - бұл таңғажайып қызмет саласы: ол абсолютті дәлдікке, эрудицияға және барлық мағынада тиянақтылыққа тәрбиелейді. Онсыз әдебиеттану, өнертану, тіл білімі, тарих ғылымы ғана емес, басқа да ғылым дами алмайды. Бұл бүгінгі күнде мәдениетті өсіретін топырақ» -деген анықтама бере отырып, көрнекті кітаптанушы ғалым Д.С.Лихачев билиографиясы дамымаған ел білім мен ғылымнан мақұрым қалатынын ескерткен. Барша ғылымның бастауында библиография ғылымы тұр. Ал қазақ баспасөзінің тарихын жасайтын библиография жүргізілмесе, оның тарихы да жасалмайтыны сөзсіз. Есептеу-тіркеу библиографиясы тек Одақ көлемінде ғана жүргізілді. Бүкілодақтық кітап палатасы әрине Қазақстанда шыққан орыс кітаптарының ғана есебін жүргізді. Ал қазақ баспасөз өнімдерінің есебі жүргізілмей, нақты деректер болмаған. Баспасөз өнімдері реттелмеген, жіктелмеген, есебі де шығарылмаған. Соған көзі жеткен басқару мекемелері «Библиография – кез келген ғылымның әліппесі. Онсыз ешбір ғылыми жұмыс мүмкін емес...» деген белгілі кітаптанушы В.И. Межовтың да қағидасын еске ала отырып, Кітап палатасын қайта ұйымдастыруға мәжбүр болған.

Сол себепті 1937 жылы 19 шілдеде Қазақстан Орталық Атқару комитеті мен Қазақстан Халық комиссарлары советінің бірігіп қабылдаған қаулысына сәйкес Республикалық кітап палатасы қайта құрылды. 1938 жылы Қазақстан Халық комиссарлар советі "Республикалық кітап палатасы туралы ережені" бекітеді. Осы ережеге сәйкес Кітап палатасы өз жұмысын қайта жандандырып бастайды. 1927 жылғы құжаттар табылмағандықтан Кітап палатасының құрылған күні 1937 жылғы 19 шілде болып айтылып жүр.

Бүгінгі күнде қазақ библиографиясының дамуын, өсуін біздің Кітап палатасымен байланыстырып, Кітап палатасынан бөліп қарау мүмкін емес болғандықтан, біздің әдебиеттану ғылымында кенжелеу дамып келе жатқан библиография ғылымы саласының кемшіліктері болсын, жетістіктері болсын, ол Кітап палатасына да әркез ортақ болып саналады.

Негізі библиография ескі грек сөзінен шыққан. “Кітап жазу” деген мағынаны білдіреді, «библион»- кітап, «графо»- жазамын. Б.з.д. V ғасырда Грецияда кітапты көшіріп жазатын адамдарды библиографтар деп атаған. Ерте заманнан библиограф мамандығы жоғары бағаланып, құрметті мамандық ретінде есептелген, себебі кітап көшіріп жазу үлкен сауаттылықты, ұқыптылықты сонымен бірге сәнді жазуды талап еткен. Көне ғасырлардан кейін көп уақыт библиография термині қолданыстан шығып қалды. Тек XVII ғасырдың бірінші жартысында француз ғалымдары әдебиеттер тізімі деген сөздің орнына библиография сөзін пайдалана бастады. Келе-келе библиография көп мағыналық қырынан танылды. Міне, библиография ғылымы өте ұқыптылықты, білімділікті, жинақылықты талап ететін сала екенін оның ол бастағы шығу төркінінің өзі көрсетіп тұр.

Кітап тарихын зерттеуші ғалымдарымыз Қазақстандағы баспа ісінің даму тарихы өткен ғасырдың жиырмасыншы жылдарынан басталады деп зерттеп жүр. Сол жылдардан республикадағы баспа ісінің қарқынды даму кезеңі басталды. Еліміз егемендік алғаннан кейінгі жылдары да кітап атауы жылдан-жылға көбейіп, баспалар саны да өсіп келеді.

Кітап – халқымыздың мәдениеті мен дәстүрін сақтап, болашаққа жеткізуші материалдық құндылық болып табылады десек, Қазақстанда ұлттық кітап баспасын дамыту еліміз үшін әркез өзекті мәселе болуы керек.

Қазақстан Республикасы Ұлттық мемлекеттік кітап палатасы елімізде шығарылған барлық баспа өнімдерін жинақтап, баспасөз мұрағатын құру арқылы халқымыздың рухани, мәдени құндылықтарын қалыптастыру және болашашққа жеткізу ісінде маңызды шаралар жасап отыр. Казіргі кезде баспасөз мұрағатында 5 миллион данадан астам баспа өнімдері сақталуда. Сол келіп түскен міндетті даналар арқылы баспасөздің ғылыми библиографиясын, статистикасын жасап, баспа ісін дамытуда ұсыныстар, мемлекеттік, ғылыми-зерттеу орталықтарының сұрауы бойынша, тақырыптық, дәлелдемелік, қаламақылық анықтамалар дайындалады.

Ал енді баспасөз библиографиясы қалай жіктеліп жасалады, қандай дайындық жолдарынан өтеді десек, Қабылдау және бақылау бөліміне келіп түскен міндетті даналар мемлекеттік тіркеуден өткеннен кейін “Статистика" бөліміне өтеді.Ол бөлімде бар баспасөз өнімдерінің статистикалық мәліметтері алынып, жыл аяғында “Қазақстан Республикасының баспасөзінің статистикасы” көрсеткіші шығарылады. [2]. Статистикалық мәліметтерден өткеннен кейін баспасөз өнімдерінің міндетті даналары Мемлекеттік библиография бөліміне түседі. Ол бөлімдерде орыс және қазақ тілінде сұрыпталып, ғылыми библиографиясы жасалады. Республика бойынша шыққан кітаптар, кітапшалар (республиканың тапсырмасымен шетелде шыққан кітаптар да осында) ай сайын екі тілде “Кітап шежіресі” және Книжная летопись» деген атпен шығады [5]. Журналдарда, мерзімді шығатын басқа да жинақтарда жарияланған мақалалар көрсеткіші, қазақ, орыс тілінде ай сайын "Журнал мақалаларының шежіресі”- «Летопись журнальных статей», газеттерде жарияланған мақалалар көрсеткіші ай сайын екі тілде “Газет мақалаларының шежіресі” – «Летопись газетных статей» деген атаулармен шығып, республика кітапханаларына таратылады [6]. "Рецензиялар көрсеткіші" – бұл жалпы республикадағы баспасөзде жарияланған рецензиялардың көрсеткіші жылына бір рет шығарылып тұрады. "Қазақстан Республикасының мерзімді және жалғаспалы басылымдар" шежіресінен оқырман республикадағы барлық мерзімді басылымдардың тізімімен таныса алады. Қазақстан туралы "Казахстаника" көрсеткіші *—* әр тоқсан сайын шығатын ақпараттық басылым. "Қазақстан Республикасының кітап жылнамасы" көрсеткішіне ай сайын шығып тұрған «Кітап шежіресінен» алынып, жинақталады[7]. «Бейнелеу өнері, нота және картографиялар жылнамасы» да жылына бір рет шығарылады.

Сондай-ақ, барлық келіп түскен кітаптардың, журнал, газет мақалаларының, сонымен бірге Қазақстан туралы шет елдерде шыққан мақалалардың картотекалары Анықтама-барлау бөлімінде жинақталып, осы бөлімде орталықтандырылған баспасөз каталогі жұмысы ұйымдастырылады. Барлық бөлімнен библиографиялық өңдеулерден өткен соң міндетті даналар мұрағат қорына өтіп, мәңгілік сақталуы үшін Қазакстан Республикасының баспасөзінің бас мұрағат қорына жинақталады.

Баспа ісімен айналысатын мекемелер міндетті дана деген не, ол неге Кітап палатасына тегін жіберілуі тиіс деген сұрақ туса, мұны міндетті түрде білуге тиісті және сол міндетті даналардан осылайша баспасөз библиографиясы дайындалатынын да айтып өткен жөн.

Жыл сайынғы Кітап палатасы шығаратын статистикалық мәліметтерге жүгінсек, Қазақстандағы баспа жүйесі жақсы қарқынмен дамып келе жатқанын көреміз. Кейінгі жылдары тек қана Астана мен Алматыда ғана емес, Қазақстанның аймақтардағы қалаларында да жақсы баспалар жұмыс атқарып, сапалы кітаптар шығарылуда. Барлық аймақтағы баспалар да Кітап палатасымен тығыз шығармашылық байланыс жасап, міндетті даналарын үнемі жіберіп тұрады.

Баспа ісімен айналысатын әр мекеме, мейлі ол қандай меншік түрінде екендігінде қарамастан, әрбір шығарған басылымының тегін міндетті даналарын мәңгілікке сақталуына, баспасөз шежірелеріне шығуына, кейін мұрағат қорынан табылуына қызығушылық танытса, ең соңында өзінің атқарып отырған ісінің жемісін көріп, оқырманға жетуін ойласа, баспасөз өнімдерінің міндетті даналарын Кітап палатасына уақытылы жіберіп отыруы керек.

Ұлттық мемлекеттік кітап палатасы жылына 55-65 мың дана баспасөз өнімдерінің міндетті даналарын қабылдайды. Қазақстан Республикасының ғылыми библиографиясын, статистикасын, бас Мұрағатын жинайтын бірден-бір ғылыми мемлекеттік мекеме болуы себепі де Кітап палатасы Қазақстаннан шығатын барлық баспа өнімін жинауға және сол рухани байлығымызды мәңігілікке сақтауға міндетті.

Кітап палатасы Қазақстан Республикасынан шығатын барлық баспа өнімдерін реттейтін мемлекетаралық стандарттар мен ұлттық стандарттардың талаптарына сай баспасөз өнімдерін бақылап отыратын да мемлекеттік мекеме болып саналады. Келіп түскен барлық баспа өнімдері стандарттар бойынша тексеріліп, сын – ескертпелері болса, дер кезінде басылым иелеріне хабарланып отырады.

Сонымен бірге Ұлттық мемлекеттік кітап палатасының Қазақстан Республикасы Министрлер Кабинетінің 1993 жылғы 6 сәуірдегі № 270 Қаулысына сәйкес үш халықаралық орталыққа мүше болып еніп, халықаралық деңгейде қарым-қатынастар жүргізеді. Олар ISBN (International book sustem number) орталығы Лондонда, ISSN (Internаtional standart serial numberinq) орталығы Парижде, ISMN (International Standard Music Number) орталығы Берлинде. Осы Қаулымен Қазақстан Республикалық мемлекеттік кітап палатасы -- Қазақстан Республикасы Ұлттық мемлекеттік кітап палатасы мәртебесін алды [8].

Кітап палатасына мерзімді басылымдардың міндетті даналары “Бұқаралық ақпарат құралдары” туралы заңңның 16 бабы бойынша тегін келіп түседі.

Кітап басылымдары «Мәдениет туралы» заңмен реттеледі.

**Әдебиеттер**

1.Печать стран СНГ в цифрах / под общ. ред. Ж. Сейдуманова.- Алматы, 2018. – 50 c

2.Қазақстан Республикасы баспасөзі 2022 жыл: статистикалық жинақ = Печать Республики Казахстан 2022 год: статистический сборник / жауапты шығарушы Г.К. Искендирова; құраст.: А.С. Каскенова, М.А. Төлеубек. – Алматы : Қазақстан Республикасы Ұлттық мемлекеттік Кітап палатасы, 2023. – 84 б.

3. Қазақстан Республикасының «Мәдениет туралы» Заңы 15 желтоқсан 2006 г. № 207-III.21

4. Қазақстан Республикасының «Бұқаралық ақпарат құралдары туралы» Заңы 23 шілде 1999 ж. № 451-1

5.Кітап шежіресі: Қазақстан Республикасының мемлекеттік библиографиялық көрсеткіші.Ай сайын шығады.-Алматы : Қазақстан Республикасы Ұлттық мемлекеттік Кітап палатасы, 2023.- 45 б.

6. Газет мақалаларының шежіресі: Қазақстан Республикасының мемлекеттік библиографиялық көрсеткіші.Ай сайын шығады.-Алматы : Қазақстан Республикасы Ұлттық мемлекеттік Кітап палатасы, 2023.- 60 б.

7. Қазақстан Республикасының кітап жылнамасы: мемлекеттік библиографиялық көрсеткіші. -Алматы : Қазақстан Республикасы Ұлттық мемлекеттік Кітап палатасы, 2022.- 578 б.

8. Қазақстан Республикасы Министрлер Кабинетінің 1993 жылғы 6 сәуірдегі № 270 Қаулысы

9. Плотникова, И. Ю**.** Основы современной издательской деятельности : учебник /

И. Ю. Плотникова, О. В. Климова ; М‑во науки и высшего образования РФ. — Екатеринбург : Изд-во Урал. ун-та, 2021. — 208 с.